Az 1993 és 2003 között érvényben lévő kieséses szabály értelmében 1998-ban és 2002-ben nem vehettek részt az előző évek rossz eredményei miatt. Mindkétszer visszatérésük után értek el jó eredményt: 1999-ben még közelebb kerültek a győzelemhez, és a második helyet szerezték meg. 2003-ban újra az első tízben zártak, aminek köszönhetően a következő évben nem kellett részt venniük az akkor bevezetett elődöntőben, ott azonban nem sikerült megismételnük a jó szereplést, 19.-ek lettek. Ezután sorozatban háromszor kiestek az elődöntőben. Különösen fájó volt a 2005-ös kudarc, hiszen a visszatérő Selma előző, 1999-es szereplése alkalmával az ország legjobb eredményét érte el, ám ekkor a döntőbe sem sikerült bejutnia. 2006-ban és 2007-ben is 13. helyezettként estek ki az elődöntőben. A 2008-as szabálymódosítás értelmében egy nagy helyett két kisebb létszámú elődöntőt rendeztek, ekkor egymás után négyszer sikerült továbbjutniuk, sőt 2009-ben ismét a második helyen végeztek, bár rekord mennyiségű 169 ponttal elmaradva a győztes Norvégia mögött.